Sporočilo Komisije

Posodobitev podatkov, ki se uporabljajo za izračun pavšalnih zneskov in periodičnih denarnih kazni, ki jih bo Komisija predlagala Sodišču Evropske unije v postopkih za ugotavljanje kršitev

(2020/C 301/01)

I. Uvod

S sporočilom Komisije iz leta 2005 o uporabi člena 228 Pogodbe ES (1) (zdaj člen 260(1) in (2) PDEU) je bila določena osnova, ki jo Komisija uporablja za izračun višine denarnih kazni (pavšalnih zneskov ali periodičnih denarnih kazni), katerih naložitev zahteva prek Sodišča, ko pred njim vloži tožbo v skladu s členom 260(2) PDEU v okviru postopkov za ugotavljanje kršitev proti državi članici.

V poznejšem sporočilu iz leta 2010 (2) o posodobitvi podatkov, ki se uporabljajo za ta izračun, je Komisija določila, da je treba te makroekonomske podatke prilagoditi vsako leto, da se upoštevata inflacija in gibanje bruto domačega proizvoda (BDP).

Komisija v sporočilu iz leta 2011 o izvajanju člena 260(3) PDEU (3) in sporočilu iz leta 2017 z naslovom „Pravo EU: z boljšo uporabo do boljših rezultatov“ (4) poudarja, da se enaka metoda, kot je bila določena s sporočilom iz leta 2005, uporablja tudi za izračun denarnih kazni, katerih naložitev Komisija zahteva prek Sodišča v skladu s členom 260(3) PDEU.

Posodobitev iz tega sporočila (5) temelji na gibanju inflacije in BDP posameznih držav članic in Združenega kraljestva (6), ki odraža njihovo plačilno sposobnost. Ustrezni statistični podatki o stopnji inflacije in BDP, ki se uporabljajo, so bili ugotovljeni dve leti pred posodobitvijo („pravilo t–2“), tj. leta 2018, saj sta dve leti minimalno obdobje, ki je potrebno za zbiranje sorazmerno stabilnih makroekonomskih podatkov. Poleg tega je pri letošnji posodobitvi faktor tudi referenčna revizija nacionalnih računov (7), ki jo je v drugi polovici leta 2019 izvedlo 17 držav članic in Združeno kraljestvo, da bi se vključili novi viri podatkov in zajele spremembe v mednarodni statistični metodologiji.

V skladu s členoma 127 in 131 Sporazuma o izstopu med EU in Združenim kraljestvom (8) se v prehodnem obdobju v zvezi z uporabo in izvrševanjem prava EU v razmerju do Združenega kraljestva ohranja prejšnje stanje. Komisija lahko proti Združenemu kraljestvu začne nove postopke za ugotavljanje kršitev in nadaljuje z obstoječimi. Posodobitve iz tega sporočila zato vključujejo posodobitve podatkov za Združeno kraljestvo.

Kot je navedeno že v sporočilu iz februarja 2019, bo Komisija vrednosti prilagodila ob izteku prehodnega obdobja.

II. Elementi posodobitve

Seznam ekonomskih meril, ki jih je treba spremeniti, je naslednji:

— enotna pavšalna osnova periodične denarne kazni (9), ki trenutno znaša 3 116 EUR in jo je treba prilagoditi glede na inflacijo,

— enotna pavšalna osnova za izračun dnevnega zneska, da se določi pavšalni znesek (10), ki trenutno znaša 1 039 EUR, in jo je treba prilagoditi glede na inflacijo,

— posebni faktor „n“, ki ga je treba prilagoditi glede na BDP zadevne države članice ob upoštevanju njenega števila sedežev v Evropskem parlamentu; za izračun pavšalnih zneskov in dnevnih periodičnih denarnih kazni se uporablja isti faktor „n“,

— najnižji pavšalni zneski (11), ki jih je treba prilagoditi glede na inflacijo.

III. Posodobitve

Komisija bo uporabila naslednje posodobljene vrednosti za izračun višine denarnih kazni (pavšalnega zneska ali periodične denarne kazni), ko pred Sodiščem vloži tožbo v skladu s členom 260(2) in (3) PDEU:

1. enotna pavšalna osnova za izračun periodične denarne kazni se določi v višini 3 154 EUR,

2. enotna pavšalna osnova za izračun dnevnega zneska, da se določi pavšalni znesek, znaša 1 052 EUR,

3. posebni faktor „n“ in najnižji pavšalni znesek sta za 27 držav članic EU in Združeno kraljestvo določena, kot sledi: Država članica Posebni faktor „n“ Najnižji pavšalni znesek (v tisoč EUR) Belgija 0,80 2 088 Bolgarija 0,25 653 Češka 0,53 1 384 Danska 0,51 1 331 Nemčija 4,59 11 982 Estonija 0,10 261 Irska 0,48 1 253 Grčija 0,50 1 305 Španija 2,06 5 377 Francija 3,39 8 849 Hrvaška 0,19 496 Italija 2,91 7 596 Ciper 0,09 235 Latvija 0,12 313 Litva 0,18 470 Luksemburg 0,15 392 Madžarska 0,43 1 122 Malta 0,07 183 Nizozemska 1,15 3 002 Avstrija 0,67 1 749 Poljska 1,29 3 367 Portugalska 0,53 1 384 Romunija 0,66 1 723 Slovenija 0,15 392 Slovaška 0,28 731 Finska 0,45 1 175 Švedska 0,79 2 062 Združeno kraljestvo 3,41 8 901

Komisija bo od datuma sprejetja tega sporočila ob vložitvi tožbe pred Sodiščem v skladu s členom 260 PDEU uporabljala posodobljene vrednosti.

(1) SEC(2005) 1658 (UL C 126, 7.6.2007, str. 15).

(2) SEC(2010) 923/3. To sporočilo je bilo posodobljeno leta 2011 (SEC(2011) 1024 final), leta 2012 (C(2012) 6106 final), leta 2013 (C(2013) 8101 final), leta 2014 (C(2014) 6767 final), leta 2015 (C(2015) 5511 final), leta 2016 (C(2016) 5091 final), leta 2017 (C(2017) 8720 final) in leta 2018 (C(2018) 5851 final) za letno prilagoditev ekonomskih podatkov.

(3) UL C 12, 15.1.2011, str. 1.

(4) UL C 18, 19.1.2017, str. 10.

(5) Podatki o BDP za letošnjo posodobitev so bili pridobljeni 11. junija 2020.

(6) V skladu s splošnimi pravili, določenimi v sporočilih iz leta 2005 in leta 2010.

(7) https://ec.europa.eu/eurostat/documents/737960/9861115/Benchmark_revisions_2019.pdf.

(8) Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 384 I, 12.11.2019, str. 1).

(9) Standardna ali enotna pavšalna osnova za dnevne periodične denarne kazni je opredeljena kot fiksni osnovni znesek, ki se pomnoži z nekaterimi utežmi. Uteži so koeficienti resnosti in trajanja kršitve ter posebni faktor „n“ za zadevno državo članico.

(10) Za izračun pavšalnega zneska se uporablja pavšalna osnova. Ob upoštevanju člena 260(2) PDEU se pavšalni znesek izračuna tako, da se dnevni znesek (ki se izračuna tako, da se enotna pavšalna osnova pomnoži s koeficientom resnosti, zmnožek pa se pomnoži s posebnim faktorjem „n“) pomnoži s številom dni trajanja kršitve od datuma prve sodbe do datuma, ko kršitev preneha, ali datuma izreka sodbe na podlagi člena 260(2) PDEU. Ob upoštevanju člena 260(3) PDEU se v skladu s točko 28 sporočila Komisije o izvajanju člena 260(3) PDEU (SEC(2010) 1371 final; UL C 12, 15.1.2011, str. 1) pavšalni znesek izračuna tako, da se dnevni znesek (ki se izračuna tako, da se enotna pavšalna osnova pavšalnih zneskov pomnoži s koeficientom resnosti, zmnožek pa se pomnoži s posebnim faktorjem „n“) pomnoži s številom dni trajanja kršitve od dneva po izteku roka za prenos, določenega v direktivi, do datuma, ko kršitev preneha, ali datuma izreka sodbe na podlagi člena 258 in člena 260(3) PDEU. Pavšalni znesek, izračunan na podlagi dnevnega zneska, bi bilo treba uporabiti, če rezultat zgoraj navedenega izračuna presega najnižji pavšalni znesek.

(11) Najnižji fiksni pavšalni znesek je določen za vsako državo članico in za Združeno kraljestvo v skladu s posebnim faktorjem „n“. Če seštevek dnevnih pavšalnih zneskov ne bo presegal najnižjega fiksnega pavšalnega zneska, bo Sodišču predlagan najnižji fiksni pavšalni znesek.